**TYP** (ראשי תיבות של **The Young Professionals**; בעברית: **המקצוענים הצעירים**) הוא מיזם מוזיקלי מז'אנר הפופ - מוזיקה אלקטרונית שהחל את פעילותו בשנת 2011. במיזם חברים עברי לידר, יונתן גולדשטיין, גיל נוי, רועי שני, אוריאל יקותיאל ואורי סלעי.

ב-5 בינואר 2012 הוחתם הפרויקט על חוזה בינלאומי עם יוניברסל תחת חברת-הבת הצרפתית שלה, פולידור. החוזה כולל הפצה עולמית של האלבום של הצמד, הקלטת והפצת שלושה אלבומים נוספים, וסיבוב הופעות בינלאומי. ב-26 במרץ 2012 הוחתם הפרויקט על חוזה בחברת המופעים הגדולה בעולם, לייב ניישן, המייצגת בין השאר את מדונה, רדיוהד, קולדפליי, אדל, אמינם ורבים ואחרים. TYP הם הישראלים הראשונים שהוחתמו בחברה, וזאת בעקבות המלצה של גורמים ביוניברסל (חברת התקליטים בה חתמה הלהקה), על פיה TYP הם "הדבר החם הבא בעולם".

היסטוריה
--------

### 2009–2011: הקמת ההרכב ואופי הפרויקט

ראשיתו של המיזם בפנייה של גולדשטיין ללידר בשנת 2009, מתוך מטרה לשכנע אותו להשתתף באלבום הבכורה שלו. לידר לא הופיע באלבום אך לבסוף נפגשו השניים והחלו לשתף פעולה ביצירת שירים.

מתוך ראייה של המוזיקה כחוויה שחורגת מהאזנה, החליט הצמד להדגיש ולשלב בעשייתו היבטים של אופנה, עיצוב ואינטרנט. הדבר בא לידי ביטוי בקליפים של ההרכב בהם ניתן דגש לפרטים ולעיצוב; בזהות חברי ההרכב בו ישנם גם מעצב אתרים, מנהל אסטרטגי, אשת יחסי ציבור ומעצב; ובמתן האפשרות לשמיעה בחינם של רבים משירי ההרכב באינטרנט. הצמד גם מתעד חלק מפעילותו במסגרת מגזין תמונות מקוון.

שמו של ההרכב מתאר לדברי לידר את החברים בו, "אנשים צעירים, יחסית מקצועיים במה שהם עושים, [ש]לוקחים את העבודה שלהם ברצינות", ומעלה את שאלת טשטוש הגבול בין החיים הפרטיים לעבודה. בנוסף, באתר הלהקה ובעמוד הפייסבוק שלהם, כתבו "אנחנו המקצוענים הצעירים. אנחנו יוצרים משהו חדש, שתמיד מתבסס על משהו ישן. דרך סאונד, מילים, ויזואליות, וחומרים אחרים, אנו מנסים לתקשר. איתך, עם אחרים, עם עצמנו".

### 2011: אלבום בכורה

 ערך מורחב – **‎09:00 To 17:00, 17:00 To Whenever**  

ב-12 בספטמבר 2011, לאחר עבודה של כשנתיים, יצא אלבומו הראשון של ההרכב, **‎09:00 To 17:00, 17:00 To Whenever**. לדברי ההרכב הקונספט של האלבום הוא תיאור סדר יומם וסגנון החיים של "המקצוענים הצעירים" בעיר הגדולה. סגנון חיים עמוס בהתרחשויות שמעורר רגשות סותרים רבים. כל רצועה מ-14 הרצועות שבאלבום מוקדשת לשעה אחרת ביום ולפעילות השונה בה: "מההשכמה, לגימת הקפה של הבוקר, בדיקת אימייל, הנסיעה למשרד, הפסקת צהריים לארוחת הערב והישר לפאב, יציאה למועדון וסיום באפטר פארטי".

כל שירי האלבום הולחנו בידי גולדשטיין ולידר. מילות השירים מלבד Blood Makes Noise (גרסת כיסוי לשירה של סוזן וגה) נכתבו בידי לידר. האלבום זכה לביקורות אוהדות.

ליציאת האלבום קדמה הוצאתם של מספר סינגלים וקליפים נלווים להם. הסינגל הראשון מתוכו, D.I.S.C.O, יצא ב-7 ביולי 2011 והוא מסמפל את הפזמון של שירה, בעל השם הזהה, משנות ה-80 של הלהקה הצרפתית Ottawan. השיר נכלל גם באוסף הדאנס הבינלאומי של חברת הענק וורנר. הקליפ לשיר מכיל מספר אמירות אופנתיות ושורת מחוות לתרבות הקאמפ, לפט שופ בויז, ולביונסה. בקליפ בולטת גם הופעתו של הרקדן והכוריאוגרף אוריאל יקותיאל, לצידן של מספר מלכות יופי בעברן. נכון לסוף מרץ 2013, לקליפ 1,334,000 צפיות.

ב-6 בספטמבר 2011 יצא הקליפ לסינגל השני של הלהקה, ‎20 Seconds. הקליפ המשיך את הקו האמנותי של D.I.S.C.O והוא מתאפיין באווירה "מזרח תיכונית". על הכוריאוגרפיה הופקד יקותיאל, שגם הופיע בו לצד קבוצת רקדניות בטן. נכון לסוף מרץ 2013, לקליפ 787,000 צפיות.

במרץ 2012 פורסם ביוטיוב קליפ של הלהקה לשירה "Young Professionals". את הקליפ ביים רועי שני, המעצב הגרפי של הלהקה, וצילם אותו זיו שדה. גלעד אדמוני הפיק את הסרט, ואת התסריט כתבו לידר וגולדשטיין בעצמם. טרם עלייתו ליוטיוב, הקליפ הופץ דרך האתר הצרפתי הפופולרי Konbini, תחת השם "This is (How We See) Tel Aviv". הקליפ זכה ל-45,000 צפיות ב־Konbini ולעוד 27,000 ביוטיוב. בקליפ מופיעים אנשים שצולמו ברחובות תל אביב, והלהקה אף הזמינה דרך חשבון הטוויטר שלה אנשים להשתתף בקליפ, ביום הצילומים.  באוקטובר 2012 יצא קליפ נוסף של הלהקה לשיר "Young Professionals" הפעם בבימוי וניה הימן, הקליפ יצא כחלק משיתוף פעולה מסחרי של TYP עם חברת אמריקן אקספרס.

ב-31 במרץ 2012 הוציאה הלהקה את הסינגל השלישי שלה, Deserve, הרצועה החמישית באלבום.

ההרכב נבחר להתמודד מטעם ישראל בקטגוריית "האמן האירופאי הטוב ביותר" בטקס פרסי ה-EMA לשנת 2011, אך לא זכה בתואר.

ההרכב הופיע בטקס פתיחת האגף החדש במוזיאון תל אביב לאומנות, ב-2 בנובמבר 2011. ההופעה לוותה בתצוגת וידאו חדשנית שנוצרה עבור ההופעה, והוקרנה על המבנה כולו, הופכת אותו למעשה למסך אחד ענקי ומרשים.

בסוף דצמבר 2011, במסגרת המצעד הלועזי השנתי של גלגלצ ווואלה!, ביצע ההרכב גרסת כיסוי קצרה לשיר Till the World Ends אשר ביצעה במקור בריטני ספירס.

בסוף ינואר 2012 עלתה לאינטרנט גרסת כיסוי של הפרויקט ללהיט הבכורה של לנה דל ריי, Video Games. הגרסה זכתה מיד להצלחה ובצעד יוצא דופן פרסמה הזמרת את הביצוע בבלוג הרשמי שלה. נכון לאוקטובר 2013, לביצוע ביוטיוב כ-430,000 צפיות.

### 2012 והלאה: הכרה והצלחה בינלאומית

ב-2012 הוציאו TYP שני מיני אלבומים, הכוללים כל אחד מספר רמיקסים לשירם D.I.S.C.O (דיסקו). בין הרמיקסים ניתן למצוא רמיקסים של 7th Heaven, עופר ניסים, Guéna LG,‏ Mathieu Bouthier,‏ Alle Farben ו-Yuksek.

ב-26 במרץ 2012 פורסם כי ההרכב הוחתם בחברת מופעי המוזיקה הגדולה בעולם, לייב ניישן, והפכו לישראלים הראשונים שמוחתמים בחברה.

בסוף אפריל 2012, הופיעו TYP אל מול 500 עיתונאים ואנשי תקשורת מצרפת, במועדון הצרפתי Club 15-15.

ב-14 במאי 2012, פורסם בתקשורת הישראלית כי TYP צפויים להופיע בתוכנית Le grand journal (ערוץ קנאל+), בספיישל השנתי שלה המשודר בשידור ישיר מפסטיבל קאן. התוכנית נחשבת לאחת מהתוכניות הנצפות ואהובות ביותר בצרפת ובמדינות דוברות צרפתית אחרות, והשתתפו בה בשנים האחרונות אישים דוגמת ברק אובמה, ניקולה סרקוזי, ז'ראר דפארדיה, U2, ליידי גאגא, ואישים נוספים.

עוד באותו היום, פרסמה הלהקה סרטון קצר, המהווה קדימון להופעה הגדולה הראשונה שלהם בצרפת, שתתרחש ב-22 ביוני, בסמוך מאוד לצאת אלבום הבכורה שלהם בצרפת, ב-18 ביוני. לאחרונה גם נודע שיוניברסל, חברת התקליטים של ההרכב, הוסיפה את רוסיה לרשימת המדינות בהם צפוי האלבום לצאת בקרוב.

ב-8 ביוני 2012 הופיעו TYP במצעד הגאווה בתל אביב, אל מול קהל של כ-30,000 בני אדם. לקראת ההופעה צולמו עברי לידר ויונתן גולדשטיין, חברי הלהקה, צועדים במעבר חצייה בסמוך לכיכר הבימה בתל אביב, אשר נצבע במיוחד עבור הצילומים בצבעי הגאווה.

ב-18 ביוני 2012 יצא אלבום הבכורה של TYP, בגרסה הצרפתית שלו (אשר תופץ במקביל גם בבלגיה), שם הוא נקרא 9Am To 5Pm, 5Pm To Whenever. לגרסה הזאת שתי מהדורות - הרגילה, בה 13 שירים, והדלוקס, בה 17 שירים. ההבדלים ביניהם הן בעיקר בכמות השירים שנכללו גם בגרסה הישראלית של האלבום. בשתי המהדורות יכללו שני שירים חדשים, Be With You Tonight ו־Gucci Gun, וגרסה חדשה לשיר Dirty Messages.

בסוף יוני 2012 פורסם באתר הלהקה ולאחר מכן בווידאו בערוץ הלהקה ביוטיוב כי הלהקה צפויה להופיע במצעד הגאווה בפראג, שיתרחש ב-18 באוגוסט 2012, ובמצעד הגאווה במרסיי. בנוסף, הלהקה העלתה קליפ קצר בו מככבים לידר וגולדשטיין, לקידום הופעתם באירועי הגאווה בפראג.

שירם seconds 20 הוא שיר הנושא של דרמת האקשן הישראלית נויורק.

ב-3 בפברואר שחררה הלהקה את הסינגל הראשון מהאלבום השני שלהם, Quick Quick Star Star Money Money. בסינגל, העונה לשם Let's Do it Right, מתארחת הזמרת ההולנדית אווה סימונס.

ב-23 בפברואר שחררה הלהקה קליפ לסינגל השני מהאלבום, ושמו All of It But Me, בו מתארחת היוצרת האוסטרית אנה F.

במרץ 2015 יצאו עם רמיקס לטובה לו, על פי בקשתה של חברת יוניברסל צרפת.

דיסקוגרפיה
----------

* 09:00 To 17:00, 17:00 To Whenever ‏(2011)
* Quick Quick Star Star Money Money ‏(2014)

ראו גם
------

* עברי לידר
* יונתן גולדשטיין
* נויורק

קישורים חיצוניים
----------------

* אתר האינטרנט הרשמי של TYP (באנגלית)
* מהדורת ספטמבר של מגזין הלהקה (המהדורה הראשונה של המגזין)
* ההופעה בפסטיבל קאן, באתר קאנל+
* עמי פרידמן, TYP: התחלנו מרמיקס, ואז הגיעה לנה דל ריי, באתר ynet, 1 ביולי 2015
* TYP, ברשת החברתית פייסבוק

* TYP, ברשת החברתית אקס (טוויטר)

* TYP, ברשת החברתית אינסטגרם

* TYP, באתר סאונדקלאוד (באנגלית)

* TYP, באתר Last.fm (באנגלית)

* TYP, באתר MusicBrainz (באנגלית)

* TYP, באתר Discogs (באנגלית)

* TYP, באתר Songkick (באנגלית)

* TYP, באתר Genius

* TYP, באתר בילבורד (באנגלית)

הערות שוליים
------------

1. ↑  הכתבה במאקו
2. ↑  TYP מצטרפים למדונה וליידי גאגא - הוחתמו ב-"Live Nation", באתר mako
3. 1 2 3  אור ברנע, ynet - תרבות ובידור - עברי לידר באנגלית: צפו בקליפ של TYP, באתר ynet, 7 ביולי 2011
4. 1 2  לירוי שופן‏, עברי לידר עולה על עקבים בקליפ חדש שיעשה לכם את הקיץ, באתר וואלה!‏, 10 ביולי 2011
5. 1 2  עמית קוטלר, לב אלקטרוני: עברי לידר וג'וני גולדשטיין ב-TYP, באתר ynet, 11 בספטמבר 2011
6. ↑  מגזין TYP, מהדורת ספטמבר, בבלוג הלהקה
7. ↑  האתר של TYP
8. 1 2  תום זואילי, ‏בלעדי: הקליפ החדש של במאי "האריסה", באתר ‏מאקו‏, 16 בספטמבר 2011
9. ↑  דפנה לוסטיג‏, TYP של עברי לידר וג'וני גולדשטיין: מעורר גאווה, באתר וואלה!‏, 15 בספטמבר 2011
10. ↑  יונתן ריגר, ‏עברי לידר ירגיז את הגרמנים?, באתר ‏מאקו‏, 7 ביולי 2011
11. ↑  אביב ברטלה, בלוק של צבע: טרנד הקולור בלוק, באתר ynet, 20 במרץ 2011
12. ↑  אביב ברטלה, הצבעים החזקים שולטים, באתר Xnet‏, 8 במאי 2011
13. ↑  שירלי סידרר-חכמון, יהיה דיסקו, עם עברי לידר, באתר ynet, 13 ביולי 2011
14. ↑  הקליפ לשיר D.I.S.C.O, באתר יוטיוב
15. ↑  הקליפ לשיר 20 Seconds, באתר יוטיוב
16. ↑  הקליפ באתר Konbini
17. ↑  Young Professionals - The Young Professionals (TYP) (הקליפ), באתר יוטיוב
18. ↑  טיים אאוט תל אביב ∙ Time Out Tel Aviv, באתר www.facebook.com
19. ↑  The Young Professionals Project by American Express - YouTube
20. ↑  שרית חדד ועברי לידר מועמדים לפרס ה-EMA של MTV, באתר וואלה!‏, 20 בספטמבר 2011
21. ↑  The Young Professionals (TYP) - LIVE @ Museum of art Tel-aviv video, באתר NME
22. ↑  הביצוע, באתר יוטיוב
23. ↑  עברי לידר וג'וני גולדשטיין שוב בינלאומיים, באתר ynet
24. ↑  הביצוע לVideo Games באתר יוטיוב
25. ↑  אסף נבו, ‏TYP מצטרפים למדונה וליידי גאגא - הוחתמו ב"Live Nation", באתר ‏מאקו‏, 26 במרץ 2012
26. ↑  TYP הוחתמו בחברת הענק Livenation, באתר נענע10, 26 במרץ 2012
27. ↑  הישג ל-TYP: הוחתמו בחברת ההפקות Live nation, באתר גלובס, 26 במרץ 2012
28. ↑  אסף נבו, ‏עברי לידר וג'וני הקטן בממלכת הצפרדעים, באתר ‏מאקו‏, 30 באפריל 2012
29. ↑  וואלה! סלבס‏, עברי לידר בדרך לכבוש את העולם, באתר וואלה!‏, 14 במאי 2012
30. ↑  פרסום על ההופעה בפסטיבל קאן, באתר הלהקה
31. ↑  TYP יופצו גם ברוסיה ופותחים סיבוב בצרפת, באתר mako
32. 1 2  "מסיבת חוף בפסטיבל הגאווה", באתר הלהקה
33. ↑  Prague Pride 2012 Parade - TYP
34. ↑  The Young People (באנגלית אמריקאית)
35. ↑  Prague Gay Pride, Aug 18 2012 - The Young Professionals, באתר יוטיוב
36. ↑  אסף נבו, ‏TYP אינטרנשיונל: "Let's Do It Right" עם אווה סימונס, באתר ‏מאקו‏, 3 בפברואר 2014
37. ↑  עמי פרידמן, Ynet, TYP חוזרים להרים את המסיבה בקליפ חדש, באתר ynet
38. ↑  עידו ישעיהו‏, מיוחד: TYP הישראלים עם רמיקס לטובה לו, באתר וואלה!‏, 04 במרץ 2015

| עברי לידר |
| --- |
| אלבומים | מלטף ומשקר • יותר טוב כלום מכמעט • האנשים החדשים • זה לא אותו דבר • בקצב אחיד בתנועות של הגוף • מישהו פעם • האהבה הזאת שלנו • עברי לידר עופר מאירי |
| אלבומי הופעה | Live CD‏ • Live DVD‏ • עברי לידר ותזמורת המהפכה בהופעה חיה • קיסריה Live |
| מיני-אלבומים | FIGHT!‎ • ניו יורק בשמש |
| ערכים קשורים | TYP • יועד נבו • הליקון |

| עברי לידר - שירים |
| --- |
| מלטף ומשקר | "לאונרדו" • "תמיד אהבה" • "אף אחד משנינו" |
| יותר טוב כלום מכמעט | "הכוס הכחולה" • "בחולצת פסים" • "יותר טוב כלום" |
| האנשים החדשים | "בתי קפה" • "על קו המים" • "האנשים החדשים" • "איש יקר" |
| זה לא אותו דבר | "זכיתי לאהוב" • "ניסים" • "להבין את המים" • "זה לא אותו דבר" |
| בקצב אחיד בתנועות של הגוף | "רק תבקש" • "מתעורר" • "הדרכים הארוכות" • "אלוף העולם" • "ביחד מפחד" |
| מישהו פעם | "מישהו פעם" • "מזל טוב ישראל" • "תרמיל" • "לרגע קטן" • "אסתר אוכלת פחמימה" |
| האהבה הזאת שלנו | "הייתי כאן" • "הכול בוער" • "האהבה הזאת שלנו" • "מקום ליותר" • "ילדות והעיר הגדולה" |
| שירים אחרים | "סינדרלה רוקפלה" • "מוגזם" • "נסיכה שלי" • "הנשף" • "מהכפר אל הכיכר" • "לרקוד עם דמעות בעיניים" • "תזכור הכל" • "המזרח התיכון" • "הרגע הריק" • "השמיים נעולים" • "שמח" |

| פרס המוזיקה של MTV אירופה למופע הישראלי הטוב ביותר |
| --- |
| 

|  |
| --- |
| שירי מימון (2008) • נינט טייב (2009) • עברי לידר (2010) • TYP‏ (2011) • נינט טייב (2012) • האולטראס (2013) • טריפל בהשתתפות מיטל דה רזון (2014) • אליעד (2015) • האולטראס (2016) • נועה קירל (2017) • נועה קירל (2018) • נועה קירל (2020) • נועה קירל (2021) • נועה קירל (2022) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007407660305171
* LCCN: n2016006112
* MusicBrainz: e03b1605-82ab-4d09-bc62-e572f6103e4a
* VIAF: 86145541776296601167
* WorldCat: lccn-n2016006112

 |